Ucraina a ajuns în ziua cu numărul 822 de război.
UPDATE 15:20 – The Economist: Stoltenberg le cere aliaţilor Ucrainei să lase Kievul să atace în Rusia cu armament din Occident
Secretarul general al NATO Jens Stoltenberg le cere aliaţilor Ucrainei să ridice interdicţiile impuse Kievului de a efectua atacuri pe teritoriului Rusiei, într-un interviu acordat The Economist, relatează Le Monde
Ucraina le cere aliaţilor săi, mai ales Statelor Unite, să o autorizeze să folosească armamentul pe care aceştia i-l furnizează împotriva unor ţinte militare pe teritoriul rus.
UPDATE 15:00 – Zelenski le mulţumeşte lui lui ”Joe Biden, Congresului american şi poporului american” pentru trimiterea unui ajutor militar în valoare de 275 de milioane de dolari.
Preşedintele ucrainean Volodimir Zelenski le mulţumeşte lui ”Joe Biden, Congresului american şi poporului american” după ce Statele unite au anunţat vineri seara trimiterea de armament în valoare de 275 de milioane de dolari (253 de milioane de euro), pentru a ”ajuta Ucraina să respingă ofensiva Rusiei în apropiere de Harkov”, relatează Le Monde.
UPDATE 14:20 – Armata rusă revendică cucerirea unui alt sat ucrainean, în estul ţării
Armata rusă a revendicat sâmbătă cucerirea unui alt sat din estul Ucrainei, situat în apropierea localităţii Ocheretîne, unde a înregistrat progrese rapide în ultimele săptămâni, relatează AFP, preluat de Agerpres.
„Unităţile grupului central de trupe au eliberat satul Arkhangelsk (…) în urma unor operaţiuni de luptă reuşite”, a declarat Ministerul Rus al Apărării în raportul său zilnic.
Rusia câştigă teren de luni de zile în estul Ucrainei după eşecul contraofensivei ucrainene de vara trecută şi capturarea oraşului fortăreaţă Avdiivka în februarie.
Forţele ruse au cucerit Ocheretîne la începutul lunii mai şi au obţinut victorii rapide în acest sector al frontului, în timp ce în alte zone încearcă să învingă apărarea ucraineană.
Armata rusă a lansat pe 10 mai o ofensivă în regiunea Harkov, în nord-est, cucerind mai multe localităţi şi forţând Ucraina să trimită întăriri în zonă. Kievul a susţinut totuşi vineri că trupele ruse „s-au blocat” în acest sector şi că progresul lor a fost „oprit”.
Trupele ucrainene se confruntă cu o lipsă de soldaţi şi muniţie, din cauza eforturilor insuficiente de mobilizare şi a întârzierilor în livrarea ajutorului occidental.
UPDATE 11:15 – Potrivit Statului Major General al Ucrainei, peste o jumătate de milion de soldați ruși au fost uciși sau răniți în Ucraina în timpul războiului care durează de 27 de luni.
În ultimele 24 de ore, 1.140 de militari ruși au fost „eliminați”.
UPDATE 9:30 – „Câinele de atac” al lui Kadîrov a fost numit noul prim-ministru al Ceceniei
Magomed Daudov este unul dintre loialii liderului cecen. Cum este descrisă numirea sa de către „Novaya Gazeta”, una dintre publicațiile rusești din exil, relatează HotNews.ro.
„I-am prezentat dragului meu frate Magomed Daudov postul de președinte al guvernului Republicii Cecene”, a scris Kadîrov pe canalul său Telegram, „Având în vedere experiența sa vastă și profesionalismul înalt, sunt sigur că deputații vor sprijini pe deplin candidatura lui Magomed Khozhakhmedovich.”
Cu acest mesaj pe Telegram, președintele cecen Ramzan Kadîrov a anunțat numirea lui Magomed Daudov, fost președinte al Parlamentului cecen, în funcția de prim-ministru al regiunii ruse Cecenia. Deși Kadîrov a adăugat că depinde de parlamentul regional să aprobe numirea în funcție a lui Daudov, el l-a felicitat în avans.
Daudov, care este adesea numit „câinele de atac” al lui Kadîrov, a demisionat din funcția de președinte al Parlamentului cecen pe 15 mai. El ocupa această funcție din 2015.
Cunoscut pentru brutalitatea sa, Daudov se bucură, de asemenea, de o reputație de eficiență și, în trecut, a fost însărcinat de Kadîrov să conducă strategia de răspuns la Covid a Ceceniei, precum și să organizeze recrutarea luptătorilor ceceni pentru a lupta în Ucraina.
UPDATE 6:10 – Blinken va discuta la o reuniune NATO la Praga despre sprijinul pentru #Ucraina, apoi va merge în Republica Moldova
Secretarul de stat al SUA, Antony Blinken, se va deplasa săptămâna viitoare în Cehia şi Republica Moldova, urmând ca la Praga să participe la o reuniune informală a miniştrilor de externe din ţările NATO, a indicat vineri Departamentul de Stat într-un comunicat, notează Reuters, preluat de Agerpres.
Asistentul secretarului de stat pentru afaceri europene şi eurasiatice, James O\”Brien, le-a declarat reporterilor că reuniunea va pregăti decizii ce vor fi adoptate la summitul NATO din iulie de la Washington.
„Nu anticipăm că va exista o invitaţie pentru Ucraina de a se alătura NATO, dar credem că va exista o demonstraţie substanţială de sprijin faţă de Ucraina, care acţionează pentru a câştiga războiul\”, a menţionat O\”Brien.
Aceasta va include sprijin NATO pentru construirea viitoarei forţe a Ucrainei şi pentru reformele necesare aderării ei la UE şi NATO, a indicat el.
Purtătorul de cuvânt a mai afirmat că Washingtonul se axează pe a face astfel încât ca Ucraina să aibă succes atât pe câmpul de luptă, cât şi atunci când va decide să facă pace cu Rusia.
Preşedintele rus Vladimir Putin a declarat vineri că negocierile de pace cu Ucraina trebuie reluate, dar că Rusia va trata doar cu lideri legitimi de la Kiev.
Putin a mai spus că negocierile ar trebui să reflecte \”realităţile de astăzi de pe teren\”.
UPDATE 5:20 – SUA anunţă trimiterea unui nou pachet de asistenţă militară de 275 milioane de dolari pentru Ucraina
Statele Unite au anunţat vineri trimiterea unui nou pachet de arme şi echipamente militare pentru Ucraina, în valoare de 275 milioane de dolari, pentru \”a ajuta trupele ucrainene să respingă ofensiva rusă în apropiere de Harkov\”, transmit AFP şi Reuters, citând un comunicat al Departamentului de Stat.
Materialul, provenit din stocurile armatei americane, include armamente de care Ucraina are \”nevoie urgentă\”, precum muniţie pentru sisteme de lansatoare de rachete HIMARS, obuze de artilerie de 155 mm şi 105 mm, rachete, sisteme anti-tanc şi muniţie aeriană de precizie, se menţionează în comunicatul Departamentului de Stat.